b'\n_START_ARTICLE_\nRobert Doisneau\n_START_SECTION_\nLapsep\xc3\xb5lv\n_START_PARAGRAPH_\nRobert Doisneau s\xc3\xbcndis 14. aprillil 1912 Pariisi \xc3\xa4\xc3\xa4relinnas Gentillys. Lapsep\xc3\xb5lv oli v\xc3\xa4ga keeruline, sest torumehest isa sai Esimeses maailmas\xc3\xb5jas surma, kui Robert oli nelja-aastane. Ema suri, kui Robert oli seitsmeaastane. Teda kasvatas t\xc3\xa4di, kes temast ei hoolinud ja teda ei armastanud._NEWLINE_1925. aastal, kolmeteistk\xc3\xbcmneaastasena asub Robert Doisneau \xc3\xb5ppima L\'\xc3\xa9cole Estienne\'i (kunsti- ja k\xc3\xa4sit\xc3\xb6\xc3\xb6kooli). 1929. aastal saab ta litograafi ja graveerija diplomi. Kuueteistk\xc3\xbcmneaastaselt tegeleb Doisneau k\xc3\xbcll juba amat\xc3\xb6\xc3\xb6rfotograafiaga, kuid on sedav\xc3\xb5rd h\xc3\xa4belik, et pildistab esialgu munakive. Julgus pildistada lapsi ja l\xc3\xb5puks ka t\xc3\xa4iskasvanuid tuleb ajapikku.\n_START_SECTION_\nTegevus fotograafina 1930. aastatel\n_START_PARAGRAPH_\n1930. aastal asub Doisneau t\xc3\xb6\xc3\xb6le Ullmanni ateljeesse. See oli keskendunud farmaatsiat\xc3\xb6\xc3\xb6stusele ja Doisneau \xc3\xbclesanne oli joonistada farmaatsia\xc3\xa4ridele silte. Ta tegutseb seal stuudios ka kaameraassistendina ja peagi saab temast fotograaf. _NEWLINE_1931. aastal saab temast Andr\xc3\xa9 Vigneau assistent. Aasta hiljem, 1932. aastal m\xc3\xbc\xc3\xbcb ta p\xc3\xa4evalehele Excelsior oma esimese fotoreportaa\xc5\xbei._NEWLINE_1934-1939 asub Doisneau t\xc3\xb6\xc3\xb6le autotootja Renault\' juures Billancourtis t\xc3\xb6\xc3\xb6stusfotograafina. Sel perioodil s\xc3\xbcveneb tal huvi inimeste ja fotograafia vastu. 1939. aastal vallandatakse ta pideva hilinemise p\xc3\xa4rast ja Doisneau\'l tuleb leiba teenida vabakutselisena, olles sunnitud tegelema nii graveerimise kui ka postkaartide pildistamisega. Prantsusmaa oli sel ajal Euroopa postkaardit\xc3\xb6\xc3\xb6stuse lipulaev - postkaarte osteti nii \xc3\xb5nnitluskaartideks kui ka lihtsalt suveniiriks. Hiljem (1991) on Robert Doisneau tunnistanud, et aastad Renault\' autotehases olid tema fotograafikarj\xc3\xa4\xc3\xa4ri alguse ja nooruse l\xc3\xb5pu verstapostiks._NEWLINE_1939. aastal palkab Rapho fotoagentuuri asutaja Charles Rado Doisneau enda teenistusse ja tal tuleb fotoreportaa\xc5\xbeide tegemiseks Prantsusmaal ringi reisima hakata. Nii teebki ta oma esimesed professionaalsed t\xc3\xa4navafotod.\n_START_SECTION_\nTeine maailmas\xc3\xb5da\n_START_PARAGRAPH_\nRobert Doisneau t\xc3\xb6\xc3\xb6tab Rapfo fotoagentuuris kuni Teise maailmas\xc3\xb5ja alguseni, mil ta peab astuma s\xc3\xb5jav\xc3\xa4kke. Prantsuse armees on ta nii fotograaf kui ka s\xc3\xb5dur. Armees oli ta kuni 1940. aastani, seej\xc3\xa4rel kuni s\xc3\xb5ja l\xc3\xb5puni 1945. aastal kasutab aga \xc3\xa4ra oma joonistamis- ja graveerimisoskust ning v\xc3\xb5ltsib Prantsuse vastupanuliikumise tarvis passe ja isikutt\xc3\xb5endavaid dokumente._NEWLINE_1942. aastal kohtub Doisneau kirjastaja, t\xc3\xbcpograaf, ajakirjanik ja kunstikriitik Maximilien Voxiga, kellele teeb hulgaliselt tellimust\xc3\xb6id.\n_START_SECTION_\nTegevus fotograafina p\xc3\xa4rast Teist maailmas\xc3\xb5da\n_START_PARAGRAPH_\nP\xc3\xa4rast s\xc3\xb5ja l\xc3\xb5ppu asub Robert Doisneau uuesti t\xc3\xb6\xc3\xb6le vabakutselise fotograafina ja m\xc3\xbc\xc3\xbcb fotosid mitmele v\xc3\xa4ljaandele, sh Life, Le Point._NEWLINE_1945. aastal tutvub Doisneau Aix-en-Provence\'is Blaise Cendrarsiga. Doisneau t\xc3\xa4idab seal Maximilien Voxi tellimust Album du Figaro tarvis. Blaise Cendrars on \xc3\xbcks esimesi, keda paelub fotograafi huvi \xc3\xa4\xc3\xa4relinnaelu vastu ja kes julgustab Robert Doisneaud selles suunas edasi liikuma. 1949. aastal ilmunud raamat La banlieue de Paris (Pariisi \xc3\xa4\xc3\xa4relinn) kuulutab algust koost\xc3\xb6\xc3\xb6le teiste kirjanikega._NEWLINE_1946. aastal liitub Robert Doisneau uuesti Rapho fotoagentuuriga, mille on taask\xc3\xa4ivitanud Raymond Grosset. Grosset koondas agentuuri juurde mitu noort fotograafi, kes teevad juba ajakirjadele kaast\xc3\xb6\xc3\xb6d, sh \xc3\x89douard Boubat, Willy Ronis, Jean Dieuzaide, Ren\xc3\xa9 Malt\xc3\xaate, Janine Ni\xc3\xa9pce, Sabine Weiss. Doisneau j\xc3\xa4\xc3\xa4b agentuurile truuks karj\xc3\xa4\xc3\xa4ri l\xc3\xb5puni, olgugi et Henri Cartien-Bresson kutsub teda ka agentuuri Magnum Photos._NEWLINE_1946. aastal teeb Doisneau fotoreportaa\xc5\xbee ka n\xc3\xa4dalalehele Action. T\xc3\xa4nu Grosset\'le allkirjastab Robert Doisneau 1948. aastal lepingu ajakirjaga Vogue moepiltide tegemiseks. Toimetajad ootavad, et ta tooks ajakirja v\xc3\xa4rsket ja vabamat \xc3\xb5hku, ent Doisneau ei naudi elegantses \xc3\xbcmbruses ilusate naiste pildistamist. Talle meeldib \xc3\xb6\xc3\xb6- ja t\xc3\xa4navaelu. Kui v\xc3\xa4hegi v\xc3\xb5imalik, p\xc3\xb5geneb ta stuudiost ja pildistab Pariisi t\xc3\xa4navatel rohkemgi kui seni. Koost\xc3\xb6\xc3\xb6 Vogue\'iga kestab 1951. aastani._NEWLINE_1947. aastal tutvub Doisneau Jacques Pr\xc3\xa9verti ja Robert Giraud\'ga. Alguse saab pikaaegne s\xc3\xb5prus ja viljakas koost\xc3\xb6\xc3\xb6. Need on inimesed tema keskkonnast._NEWLINE_1960. aastal reisib USAs, kus teeb fotoreportaa\xc5\xbee New Yorgist, Hollywoodist ja Palm Springsist._NEWLINE_1966. aastal reisib Kanadas ja teeb reportaa\xc5\xbee Montr\xc3\xa9alist. Viibib m\xc3\xb5ne p\xc3\xa4eva ka New Yorgis._NEWLINE_1967. aastal teeb N\xc3\xb5ukogude Liidust reportaa\xc5\xbei pealkirjaga "50 aastat N\xc3\xb5ukogude saavutusi"._NEWLINE_1970. aastal pildistab koos Jacquis Dubois\'ga Prantsusmaa kohalikke muuseume._NEWLINE_1970. aastateks on Euroopa muutunud ja toimetajad otsivad reportaa\xc5\xbee, mis suudaksid tabada moodsat sotsiaalsust. Vana stiil on fotograafias asendunud uute stiilidega. Ajakirju suletakse ja uueks kangelaseks saab televisioon. Meediamaastikul toimunud ja toimuvatest muutustest hoolimata j\xc3\xa4tkab Doisneau t\xc3\xb6\xc3\xb6tamist. Muu hulgas teeb ta portreefotosid sellistest kuulsusest nagu Jean Cocteau, Pablo Picasso, George Braque, Alberto Giacometti ja Ferman L\xc3\xa9ger. Samuti teeb ta lasteraamatuid._NEWLINE_1975. aastal osaleb Robert Doisneau fotofestivalil Rencontres d\xe2\x80\x99Arles._NEWLINE_1983. aastal saab Robert Doisneau riikliku tellimuse Prantsusmaa regioonide pildistamiseks.\n_START_SECTION_\nLoomingule iseloomulikku\n_START_PARAGRAPH_\nRobert Doisneau arhiivis on \xc3\xbcle 450 000 foto. Tema oskus tabada avalikus ruumis isiklikke, \xc3\xb5rnu ja humoorikaid hetki j\xc3\xa4tab mulje, et need on j\xc3\xa4\xc3\xa4dvustatud erilise pingutuseta, justkui m\xc3\xb6\xc3\xb6daminnes. Doisneau oli loomu poolest tegelikult v\xc3\xa4ga h\xc3\xa4belik ja tagasihoidlik, ka tuli \xc3\xb5ige hetke tabamiseks sageli kaua t\xc3\xa4navanurgal oodata. _NEWLINE_Teda on m\xc3\xb5jutanud Henri Cartier-Bresson, Eug\xc3\xa8ne Atget ja Andr\xc3\xa9 Kert\xc3\xa9sz. Lastesse suhtus ta pildistamise ajal lugupidavalt ja t\xc3\xb5siselt. Seet\xc3\xb5ttu kannab ka mitu kooli Robert Doisneau nime._NEWLINE_Tema fotod ei ole kunagi kedagi naeruv\xc3\xa4\xc3\xa4ristanud, seet\xc3\xb5ttu ei tahtnud ta pildistada n\xc3\xa4iteks neid naisi, kelle pea oli sakslasega magamise p\xc3\xa4rast paljaks aetud. Veelgi enam, kui ta oli s\xc3\xb5lminud 1948. aastal Vogue\'iga moefotode tegemiseks lepingu, ei nautinud ta \xc3\xbcldse ilusate naiste pildistamist. Robert Doisneau armastas pildistada t\xc3\xa4naval ja kasutas selleks iga v\xc3\xb5imalust._NEWLINE_Robert Doisneau t\xc3\xb6\xc3\xb6d ei kuulu klassikalise dokumentaalfotograafia alla. Isegi kuulsaim foto, "Hotel de ville\'i suudlus", on lavastatud ja autor ei ole seda kunagi varjanud. Tegu oli tellimust\xc3\xb6\xc3\xb6ga ajakirjale Life.\n_START_SECTION_\nIsiklikku\n_START_PARAGRAPH_\nRobert Doisneau abiellus Pierrette Chaumaisoniga 1936. aastal. Nad olid kohtunud 1934. aastal, kui Pierrette s\xc3\xb5itis rattaga k\xc3\xbclas, kus Robert oli parasjagu puhkusel. Neil on kaks t\xc3\xbctart, Annette (s\xc3\xbcndinud 1942) and Francine (s\xc3\xbcndinud 1947). Alates 1979. aastast kuni isa surmani t\xc3\xb6\xc3\xb6tas Annette tema assistendina._NEWLINE_Pierrette suri 1993. aastal Alzeimeri ja Parkinsoni t\xc3\xb5ve tagaj\xc3\xa4rjel. Robert suri kuus kuud hiljem, 1994. aastal. Ta p\xc3\xb5des \xc3\xa4gedat pankreatiiti ja s\xc3\xbcdame veresooned olid ummistunud. Annette kommenteeris: "Me v\xc3\xb5itsime k\xc3\xbcll kohtuprotsessid (mitu paarikest oli s\xc3\xbc\xc3\xbcdistanud Robert Doisneaud ilma loata enda pildistamises, \xc3\xb6eldes, et just nemad on fotol "H\xc3\xb4tel de ville\'i suudlus"), aga isa oli v\xc3\xa4ga \xc5\xa1okeeritud. Ta avastas valede maailma ja see tegi talle haiget. "Suudlus" h\xc3\xa4vitas ta elu viimased aastad. Peale selle veel Alzeimeri ja Parkinsoni t\xc3\xb5be p\xc3\xb5dev ema, minu arvates on kohane tunnistada, et ta suri kurbusesse." Robert Doisneau ja tema abikaasa on maetud Raizeux\' kalmistule teineteise k\xc3\xb5rvale._NEWLINE_Robert Doisneau oli elanud kogu elu L\xc3\xb5una-Pariisis (Gentillys, Val-de-Marne\'is, Montrouge\'is ja 13. piirkonnas.\n_START_SECTION_\nTunnustused\n_START_PARAGRAPH_\n1947 Kodaki auhind_NEWLINE_1956 Ni\xc3\xa9pce\'i auhind_NEWLINE_1979 fotofestivali Rencontres d\'Arles raamatuauhind raamatu "L\'Enfant et la Colombe" (laps ja tuvi) eest_NEWLINE_1980 fotofestivali Rencontres d\'Arles raamatuauhind raamatu "Trois secondes d\'\xc3\xa9ternit\xc3\xa9" (kolm igavikulist sekundit)_NEWLINE_1983 Grand Prix national de la photographie_NEWLINE_1986 Balzaci auhind_NEWLINE_1984. aastal andis Prantsusmaa president Fran\xc3\xa7ois Mitterrand talle r\xc3\xbc\xc3\xbctliklassi Auleegioni ordeni._NEWLINE_1991 Briti Kuningliku Fotograafia\xc3\xbchingu (Royal Photographic Society) auliige (HonFRPS)_NEWLINE_1996 avati Gentillys Robert Doisneau auks temanimeline fotogalerii Maison de la photographie Robert Doisneau_NEWLINE_Mitmed algkoolid (\xc3\xa9cole primaire) on saanud nime Robert Doisneau j\xc3\xa4rgi, V\xc3\xa9retzis on Robert Doisneau nimeline kool (\xc3\xa9cole \xc3\xa9l\xc3\xa9mentaire)_NEWLINE_Boulogne-Billancourtis Renault\' tehase kunagisel territooriumil on Robert Doisneau auks nimetatud \xc3\xbcks t\xc3\xa4nav - All\xc3\xa9e Robert Doisneau.'